Под Тепето - Цанко Лавренов, Иван Мърквичка, Майстора и Златю примамват в Градска художествена галерия
Цанко Лавренов, Иван Мърквичка, Майстора и Златю примамват в Градска художествена галерия
Ръководството на КЦМ 2000 Груп представи ценната колекция картини на холдинга
Ценители на изобразителното изкуство, представители на деловите среди, публичната общинска власт и консулските мисии се събраха в Залите за временни експозиции на Градската галерия за откриването на декемврийската ѝ изложба „Творби от фонда на художествената колекция на КЦМ 2000 Груп“. Тя представя 120 живописни произведения от 65 майстори, сред които картини на Димитър Добрович (1816-1905), Цанко Лавренов, Иван Мърквичка, Владимир Димитров – Майстора, Златю Бояджиев, Никола Танев, Константин Щъркелов, Дечко Узунов, Димитър Казаков – Нерон, Колю Витковски, Енчо Пиронков, Георги Божилов – Слона, Димитър Киров, Светлин Русев, Станимир Видев и други знакови имена.
Една от най-старите корпоративни колекции в страната беше представена от директора на Галерията Красимир Линков, а главният изпълнителен директор на КЦМ 2000 АД инж. Румен Цонев пожела повече хора да се насладят на изложбата, която продължава до 30 декември и е с вход свободен благодарение на щедрия жест на холдинга.